Anders Andreassen

Anders Andreas Andreassen (født 17. januar 1909 i Glemmen (Fredrikstad), død 2. oktober 1973 i Oslo) var en norsk bibliotekar, og bibliotekdirektør, Statens Bibliotektilsyn (1956–72).
Etter examen artium i 1929 ved Fredrikstad høiere almenskole ble han elev ved Fredrikstad Offentlige bibliotek 1929-30. Han arbeidet videre der til han i 1931-32 ble hjelpeassistent ved Universitetsbiblioteket i Oslo. I 1933 avla han tysk bifagseksamen ved Universitetet i Oslo. I 1931-35 reorganiserte han Det Norske Studentersamfunds bibliotek hvor han ble bibliotekar, og formann for Studentersamfundets bokutvalg i 1932-36. I samme periode var han sekretær for Studentenes Centralkontor, senere Studentenes Felleskomite. I 1934-36 var han lønnet sekretær i Norsk Bibliotekforening. Senere studerte han bibliotekvesen i Danmark, Sverige, Finland, USA, Storbritannia og Tyskland.
Anders Andreassen ble i 1936 tilsatt som sjefsbibliotekar ved Rjukan Offentlige bibliotek og i 1954-55 var han sjefsbibliotekar ved Bergen Offentlige Bibliotek. I 1955 ble han utnevnt til direktør for Statens bibliotektilsyn (1956–72). Bibliotekdirektørembetet var i 1949 - 2002 den øverste ledelsen for landets folke- og skolebibliotek.
Anders Andreassen var medlem av Mot Dag fram til 1936 da han meldte seg inn i Rjukan Arbeiderparti hvor han var representantskapsmedlem 1936-54 og medlem av Tinn herredsstyre 1937- Han var fast film- og teatermedarbeider i Rjukan Arbeiderblad. 
Anders Andreassen var medlem av hovedstyret i  Norsk kommuneforbund i årene 1939-47. 
I hele eller deler av tiden fra 1956 til 1973 deltok han aktivt blant annet i:
Oslo Arbeidersamfunn, 
Den norske bokklubbens lyrikkutvalg (1962–73), 
A/L Biblioteksentralen, 
Styret for Statens bibliotekskole, 
Statens Velferdsråd for handelsflåten, 
Statens folkeopplysningsråd, 
Samnemnda for studiearbeid, 
Styret for A/S Lydbåndservice (formann fra 1962),
Norsk kulturråd – faglige utvalg for litteratur, 
Formann i styret for Den Nordiske fortsettelsesskole for bibliotekarer, 
Redaktør for Bok og bibliotek 1956-71.
1940-1945

Arrestert 27. mars 1943, overført til Møllergata 19, Oslo 31.mars 1943 og videre til Grini  fangeleir 31. mars 1943 (Grini Polizeihäftlingslager), fange nr 7221. , satt fri ved "juleslippet" 1943.
Arbeidet fra nyttår 1944 som vaktmann på Mår kraftanlegg på Dale. Da det sivile motstandsapparatet på Rjukan ble revet opp i februar 1944, ble han pålagt snarest mulig å få rekonstruert det sivile apparatet med forbindelseslinjer til Oslo. I  dette arbeidet ble det nødvendig å søke kontakt med kommunistpartiets sentralledelse for å drøftet forvirring som hadde oppstått på grunn av  den lokale kommunistgruppas opptreden i forbindelse med ungdommens  innkalling til arbeidstjeneste.  Anders Andreassen og  ingeniør Odd Wennesland reiste til avtalt møte med Peder Furubotn på sentralledelsens dekningssted, forlegningen i Valdres, der de ankom ca 10. juni 1944.  Tyske tropper omringet forlegningen samme dag de skulle reise ned igjen, og de fulgte da med Furubotn og hans familie og en åtte-ti andre flyktet. Andreasen og Wennesland skilte lag med de andre og "tok seg gjennom de tyske patruljelinjene", og det ble ordnet med en nødtransport av Andreassen til Midtstuen sykehus (svensk Røde Kors, Oslo) der en helt frisk blindtarm ble fjernet, en ekte dekkoperasjon!  Etter tre ukers sykehusopphold fortsatte Andreassen "[...]  arbeidet  blant annet med forsyninger til Rjukan, dekning og formidling av transport til Sverige, [...] inntil jeg sammen med Wennesland reiste til Sveige i slutten av august 1944."  
I Sverige arbeidet han ved den norske legasjon i Stockholm.


== Oversettelser ==
Slavene fra Barbados av Rafael Sabatini, Fram Forlag 1934
Gutten fra Mexico av Ruth Rewald, Tiden Norsk Forlag 1935, org.: Janko, der Junge aus Mexiko (ty)
I kamp med ørkenen av K. Paustovski, Tiden Norsk forlag 1936, org.: Kara-Bugaz (eng)
Jakob går over grensen av Henry M. Dawes, Tiden Norsk Forlag 1938 («.. efter forfatterens manuskript»)


== Litteratur ==
Hernes, Tore (red. 1969) Norsk bibliotekmatrikkel, A/L Biblioteksentralen


== Referanser ==


== Eksterne lenker ==
De norske bokklubbene- Lyrikklubben
A/L Biblioteksentralen